Mango-aanstelling: BBC sê verskillende ‘standaarde vir swart en wit’Nico Bezuidenhout. (Foto: Karen Sandison/ANA) Die Black Business Council (BBC) wil dringend met die raad van die Suid-Afrikaanse Lugdiens (SAL) en die minister van openbare ondernemings, Pravin Gordhan, vergader oor die aanstelling van Nico Bezuidenhout as uitvoerende hoof van die laekostelugredery Mango. Mango is deel van die SAL-groep. SAL het Dinsdag aangekondig dat hy Bezuidenhout aangestel het in ŉ poging om die beleërde staatslugdiens se herstelplan te versnel. Bezuidenhout begin op 1 Oktober in die pos. Hy het gister aangekondig dat hy bedank as uitvoerende hoof van die pan-Afrika-lugdiens Fastjet, ná drie jaar aan die stuur van sake. Bezuidenhout was die uitvoerende hoof toe Mango destyds op die been gebring is, en het die redery nagenoeg 10 jaar lank gelei voordat hy in 2016 bedank het. In 2014 is Bezuidenhout in omstredenheid gedompel toe SAL sy kwalifikasies in die jaarverslae van 2011 en 2012 opgeblaas het. In die verslae is aangevoer dat Bezuidenhout ŉ BCom-kwalifikasie in vervoerekonomie en nywerheidsielkunde, asook ŉ MBA-graad het, terwyl hy dit inderwaarheid nié het nie. In daardie stadium het die lugredery gesê Bezuidenhout het nie ŉ wanvoorstelling van sy kwalifikasies aan die raad gedoen nie en dat die akademiese kwalifikasies in sy CV feitelik korrek was. Die fout is op die redigeerproses gepak wat verkeerdelik aangedui het dat hy sy grade voltooi het. Sandile Zungu, president van die BBC, het gesê die organisasie is egter bitter ontsteld oor die aanstelling weens die wanvoorstelling van sy kwalifikasies tydens sy vorige termyn by Mango. “Bezuidenhout se aanstelling word betreur en laat dit lyk of daar twee standaarde in Suid-Afrika is: een vir wit mense, wat sommer so toegelaat word om hulle duidelike of stilswyende aandadigheid in die vervalsing of wanvoorstelling van akademiese kwalifikasies weg te verduidelik, en ŉ ander standaard vir swart mense, wat summier gestenig en lewenslank vir ŉ soortgelyke oortreding gekruisig sal word,” het Zungu gesê. “Die aanstelling laat vrae ontstaan oor of Bezuidenhout se heraanstelling regverdig is. Dit lyk of die advertensie [vir die pos] opgestel is om hom spesifiek te pas. Vir dié belangrike pos was die vereistes klaarblyklik net matriek en ervaring in die lugvaartbedryf.” In ŉ verklaring het die voorsitter van SAL, JB Magwaza, gesê hulle verwelkom Bezuidenhout terug in die SAL-groep en dat sy aanstelling die implementering van die groep se omkeerstrategie gaan verder voer.